text: Vil kæmpe for kasernene
  08 oktober 2012 kl. 12.12
  Sønderborg, Haderslev, Varde og Fredericia er klar på barrikaderne. I løbet af de næste dage afsløres det, hvilke kaserner der skal lukkes for at spare i forsvaret.
  TV SYD ser i aften nærmere på truslen om at lukke statslige arbejdspladser. 
  Ca. 900 ansatte må leve med uvisheden. Men politikerne står i kø for at argumentere for at bevare arbejdspladserne.
  
  Svækker opbakning
  Det er traditionelt særdeles politisk ømtåleligt at lukke forsvarets kaserner, fordi folketingspolitikere fra lokalområdet vil kæmpe imod lukningen på tværs af partipolitiske skel.
  Dansk Folkepartis leder, Kristian Thulesen Dahl, advarer mandag i sit ugebrev mod at lukke kaserner.
  Det svækker den folkelige opbakning til forsvaret, mener han.
  - Et eksempel kommer fra Haderslev, hvor en af de lukningstruede kaserner ligger. Her er hjemvendte soldater fra Afghanistan blevet hyldet med modtagelse på rådhuset og parade gennem byen, siger han.
  